google/wiki40b huggingface dataset:
Wesmaelius subnebulosus

Utbredelse

Wesmaelius subnebulosus finnes ganske vanlig i Sør-, men er ikke så vanlig i Midt-Norge. Den mangler i nordligste fylkene.

Utseende

Wesmaelius subnebulosus er en brunlig bladlusløve. Kroppen er omtrent 10 mm. lang. Ryggsiden på brystpartiet har et lysere midtfelt og mørkere sider. Hodet er nedoverbøyd, med munndelene på undersiden (ortognath).
Wesmaelius subnebulosus har en bue, en tilbakeløpende tverribbe i framvingen. Den tilbakeløpende tverribben er den første, nærmest kroppen, mellom de to første årene langs vingeframkanten (costa og subcosta).
Slektene Megalomus, Hemerobius og Wesmaelius har alle to rekker av skråstilte tverribber i bakvingene.
Artene i slekten Wesmaelius kan være vanskelige å skille fra hverandre. For enkelte arter er bare hannens genitalia som er et sikkert artskjennetegn. Hannen hos W. subnebulosus har genitalier, er lett gjenkjennelige, sett fra siden, de kan minne om en fiskekrok, med en svært tydelig mothake. Også arten W. nervosus har en slik fiskekrok, men mothaken er ikke så markert.
En form med mørke brunsvarte individer finnes.

Levevis

Wesmaelius subnebulosus er rovdyr og lever vanligvis av bladlus. Arten kan finnes i hager og parker.
Zhuzhou (Zhuzhou)

Zhuzhou (kinesisk: 株洲县; pinyin: Zhūzhōu Xiàn) er et fylke i provinsen Hunan i Folkerepublikken Kina. Det ligger i byprefekturet Zhuzhou.
Befolkningen var på 446 955 innbyggere i 1999.
Skovlhjul

Skovlhjul er betegnelsen på et stort hjul, bygget av et rammeverk av metall eller treverk, hvor det er festet flere blad som skyver vannet bakover når hjulet blir satt i bevegelse ved hjelp av en motor, det være seg dampmaskin eller dieselmotor. Når hjulet roterer er den nederste delen av hjulet, hvor skovlene er plassert, under vann, og kan dermed skyve båten eller skipet fremover.
Skovlhjul var den første måten man brukte til å omdanne rotasjon til bevegelse, i det kraften fra motoren blir overført til vannet ved hjelp av skovlene. Propellen ble ikke patentert før i 1827, og skovler og propeller ble brukt side om side, det er også eksempler på skip som hadde både skovler og propell, for eksempel «Great Eastern».
Skovlhjul kan være plassert som ett hjul på hver side av en båt, som for eksempel er tilfellet med DS «Skibladner», mens andre båter kan ha ett hjul bak, slik man som oftest kjenner elvebåter («akterhjulsdampere»).
Fugler-og-mark-seglskrift

Fugler-og-mark-seglskrift (forenklet kinesisk: 鸟虫书 tradisjonell kinesisk: 鳥蟲書, pinyin: niǎochóngshū) er en kalligrafisk stil som ble brukt innen tidlig kinesisk skrift, og som ble benyttet først og fremst i vår- og høstannalenes tid og i de stridende staters tid.
Europamesterskapet i seiling

Europamesterskapet i seiling ble arrangert første gang i 1966 i Malmö (470) , og arrangeres hvert år. Fra 2006 er det blitt arrangert mesterskap i RS:X (seilbrett).
There's a Tear in My Beer

There's a Tear in My Beer er et musikkalbum med Casino Steel, utgitt i 2005.
Agastophysis

Utbredelse

Slekten er kjent fra Yunnan og Tibet.
Azuay

Kultur:

Azuay er en av de rikere provinsene i Ecuador og opplever mye migrasjon fra provinsene rundt. De har også opplevd mange innflyttere fra USA som pensjonerer seg i byen Cuenca eller i små bygder rundt og bor ofte i egne segregerte samfunn.   
Hovedsetet Cuenca er kjent for å være en godt bevart by i kolonial arkitektur. Hele byen er som et åpent museum der du går 300 år tilbake i tid med mye historie og majestetiske bygg.  
Byen er kjent for å være et senter for utdanning. De lokale ofte omtaler den som "Latin Amerikas Athens" fordi at det er mange store filosofer, forskere og prisvinnene forfattere som kommer fra byen. Universitet i Cuenca tiltrekker seg mange internasjonale studenter hvert år.

Klima:

Azuay er en fjellprovins som tar del i La Sierra regionen (en felles betegnelse på alle provinser oppe i andesfjellene)  
Byen Cuenca ligger på omlag 2 600 meter over havet mens nasjonalparken El Cajas ligger på 4 000 meter over havet. Det er en provins veldig høyt over havet med andre ord.  
I tilegg til sin lokasjon nærme ekvator kan temperaturen stige kjempehøyt opp om dagen men synke ekstremt om kvelden.  
Dette er et spennende fenomen der de lokale sier det er 4 årstider hver dag.   
Om morgenen er det vår - og som regel kaldt selv om stolen står på og steker  
Om dagen er det sommer - og komfortable varme 25-30 grader  
Om ettermiddagen er det høst - og det pleier som regel å regne og tordne hver dag klokken 5-8  
Om kvelden er det vinter - og temperaturen synker med 10-15 grader (Folk sover med varmeovn og tepper)
Pugatsjovopprøret

Pugatsjov-opprøret, også kalt den russiske borgerkrig 1773–1775, begynte som et opprør blant Ural-kosakkene mot den russiske øvrighet. Den utviklet seg til en stor bondekrig under ledelse av Jemeljan Pugatsjov. 
Pugatsjov utgav seg for å være tsar Peter III, som i denne alternative virkelig hadde klart å komme levende fra Katarinas mordforsøk. Peter hadde før han ble myrdet i 1762 kunngjort å ville foreta store reformer, blant annet avskaffelse av livegenskapet. Denne keisers positive ry blant vanlig folk var stor, og vedvarte i en tiårsperiode.
Denne omstendighet var Pugatsjopv i stand til å dra nytte av.
Opprøret herjet ikke bare i et kjerneområde rundt Ural-elven, men spredte seg raskt i området rundt Orenburg, egnen rundt Kama, Basjkiria, en den av vestre Sibirs og områder ved midtre og nedre del av Volga. Foruten kosakker var opprørere også basjkirer, tatarer, kasakher, kalmyker, arbeidere i Ural og tallrike livegne fra de berørte russiske guvernementer.
Medlemmer av flere russiske adelsfamilier ble drept, deres gods plyndret og den økonomiske og infrastrukturelle utvikling i de sørøstlige regioner satt tilbake flere årtier. Opprøret ble nedkjempet av russerne under Aleksander Suvorov tidlig i 1775 og med at Pugatsjov ble tatt til fange og henrettet.
Shackleton (krater)

Shackleton er et nedslagskrater på månens sørpol. Månens rotasjonsakse ligger innenfor krateret og er bare noen kilometer fra sentrum av det.

Utforskning

Sett fra jorden ligger krateret langs med den sørlige randen av månen. Detaljert kartlegging av polregionen og månens bakside kunne ikke gjennomføres før banesonder ble plassert i bane rundt månen. Shackleton ligger helt innenfor Sydpol-Aitken bassengets kraterrand, som er den største kjente nedslagsformasjonen i solsystemet. Et nøytronspektrometer ombord på sonden Lunar Prospector oppdagde forhøyde verdier av hydrogen nær månens nord- og sørpol, inkludert i krateret Shackleton.
Martina Hansens Hospital

Martina Hansens Hospital er et privat sykehus på Dønski i Bærum, eiet av stiftelsen med samme navn.
Sykehuset ble bygget i 1936 med midler fra Martina Hansens legat. Det ble bygget som et spesialsykehus for pasienter med tuberkuløse sykdommer i ben og ledd. Etter 1950-tallet med oppdagelsen av medikamentet Streptomycin som praktisk talt tok knekken på tuberkulosen ble det et markert mindre behov for slike spesialsykehus (i likhet med kysthospitalene) og sykehuset spesialiserte seg på pasienter med behov for ortopedisk kirurgi og revmatologi. Sykehuset opererer årlig ca. 3 000 pasienter og behandler ca. 14 000 pasienter poliklinisk.
Stor-Bergen Boligbyggelag

StorBergen Boligbyggelag var et boligbyggelag i Bergen i Hordaland. Selskapet ble stiftet 30. mars 1962, som en videreføring av Laksevåg Boliglag som ble etablert i 1946. StorBergen Boligbyggelag bygget og forvaltet boliger i Bergen, samt nabokommunene Os, Voss, Fjell, Lindås og Askøy.
Boligbyggelaget hadde vel 19 500 medlemmer og forvaltet ca. 11.000 boliger i ca. 230 borettslag, sameier og andre selskap
StorBergen Boligbyggelag var en del av Norske Boligbyggelags Landsforbund (NBBL).
Den 1.oktober 2014 ble StorBergen fusjonert med OBOS, og navnet på denne delen av virksomheten ble hetende OBOS StorBergen.
Asker og Bærum tingrett

Asker og Bærum tingrett er en førsteinstansdomstol i Borgarting lagdømme. Domstolen har kontorsted i Sandvika i Bærum og rettskretsen omfatter kommunene Asker og Bærum. Domstolen ledes av en sorenskriver (for tiden Kristin Jahre Ramm) og har i tillegg tolv tingrettsdommere, to dommerfullmektiger, 19 funksjonærer og én rettsbetjent. Domstolen er blant de største i landet.
Kråvik

Kråvik er ei lita bygd i Askøy kommune som har postadresse 5310 Hauglandshella.
Bygda strekker seg fra Pollelvi og Solheimsgården og ned til enden av Kråvikvegen.
Aftenposten Historie

Aftenposten Historie er et magasin utgitt av Aftenposten. Magasinet har 12 utgivelser i året. 
Redaktør er Fredrik Larsen og ansvarlig redaktør Espen Egil Hansen.
Habbarstad (Eidsvoll)

Habbarstad eller Habberstad er et sted og en tidligere gård i Eidsvoll kommune i Akershus. Gården ble ryddet før 1600 med matrikkelnummer 174, 175 og 176, og ligger nord for Sander. En del av gården har vært kirkested.
Habbarstad har ikke særlig god jord og var ikke blant de første stedene som ble ryddet, noe som kan ha vært årsaken til at kirken har gitt det opp. Det første som ble ryddet, var Lygin, tingfredstedet på grensa til Rønsen i vest. Senere kom det altså til kirkested med hovedgård.

Habbarstad Nedre

Matrikkelgård nr. 175 var fullgård i 1577 og sikkert også i gammelnorsk tid. Habbarstad Nedre var prestegard i gammelnorsk tid.

Vestgarn Habbarstad

Vestgarn ble solgt i 1925 til Eidsvoll kommune for 25000 kr. Gården ble fra da brukt som lærerjord for Habbarstad skole. Lærer Øyvind Larsen Askheim fra Okarn Askjum f. 1897 og hans kone Olga Olsdtr. Røkholt fra Søstun Sanner bodde der i en årrekke. Olga og Øyvind var søskenbarn av Røkholt - Venger ætten.
Papp

Papp (gjennom tysk fra latin pappare, «å spise»; først brukt om massen papp lages av) er et tykt, stivt papirmateriale som er grovere enn vanlig papir. Papp er billig og holdbart og brukes i dag særlig til emballasje og plakater. Tidligere ble det også noe brukt som underlag for tegninger og malerier.

Papp og kartong

Papp veier gjerne over 600 g/m², mens kartong veier mellom 150 og 600 g/m². Kartong blir dessuten ofte framstilt med et billigere midtsjikt og et dyrere yttersjikt, mens papp har samme råmateriale i alle sjiktene. En kan lime sammen flere baner med papp for å få den tykkere og stivere. Er alle sjiktene flate, blir produktet kalt massivpapp. Er innersjiktet bølgete og yttersjiktene flate, kalles det bølgepapp.

Fremstilling

Papp og kartong fremstilles på en papirmaskin som kan håndtere høyere overflatevekt og flere sjikt. En papirmaskin som lager kartong kalles for kartongmaskin.

Historie

Papp ble oppfunnet i Kina på 1400-tallet. det har siden vært brukt til en rekke formål. Den første, profesjonelt framstilte pappesken ble lagd i England i 1817. Bølgepapp ble patentert i 1856 som emballasje for flosshatter. Plater av bølgepapp kom i 1871.
Nini (navn)

Kjente personer med navnet

Personene i listen er ordnet kronologisk etter fødselsår.
Atlas (stjerne)

Atlas, også kjent som 27 Tauri, er et trippel-stjernesystem i stjernehopen Pleiadene (M45).
Atlas A består av to blå-hvite kjempestjerner, som danner en spektroskopisk dobbeltstjerne. Atlas A tilhører spektralklasse B, og har en tilsynelatende størrelsesklasse på +3.62. Størrelsesklassen på de to stjernene er henholdsvis +4.1 og +5.6. Ledsageren til den største stjernen, har en omløpstid på 1250 dager.
Atlas B er den tredje ledsageren, med en svakere størrelsesklasse på +6.8. Den befinner seg 0.4 bueminutter eller minst 52 astronomiske enheter unna den største stjernen i Atlas A.
De ti store bygninger

De ti store bygninger (kinesisk: 十大建筑) er ti bygninger som ble bygget i Beijing i 1959 i anledning av tiårsjubileet for proklamasjonen av Folkerepublikken Kina. De var del av et arkitektur- og urbanismeinitiativ knyttet til den nasjonale ideologiske og økonomiske kampanjen som gikk under navnet «det store spranget fremad». Bygningene ble ferdigstilt i løpet av ti måneder, tidsnok for selve jubileumsdagen 1. oktober 1959.
I tillegg til å reise disse ti byggverkene ble det også foretatt en stor utvidelse av Den himmelske freds plass, og man lot en mengde kunstkommisjoner se til at et flertall av bygningene ble utsmykket innen minnedagen. To påfølgende kunstneriske kampanjer/krafttak for disse bygningene ble foretatt i 1961 og 1964-1965. Bygningenes arkitektur var en blanding av tre retninger: modernismen som den var blitt utviklet som internasjonal stil, den sosialistiske realismes stil som den nedfelte seg i stalinistisk arkitektur, og en form for historisme som var basert på tradisjonell kinesisk arkitektur.
Bygningene var tegnet av medlemmer av Beijings institutt for arkitektonisk design, i samarbeid med Beijings planlegginsbyrå og med Konstruksjonsministeriet.

Det kunstneriske program

Utsmykningsprogrammet som løp parallelt med byggingen var også av enormt omfang. Det ble ferdigstilt 345 malerier, murdekorasjoner og statuer for de bye byggene. Mange hadde sine uttrykk fra tradisjonell kinesisk malerkunst, andre var i sosialrealistisk stil. Folkets store hall fikk meget av oppmerksomheten, og det kunstneriske midtpunkt ble malerne Fu Baoshis og Guan Shanyues store maleri i inngangspartiet, kalt Dette land så rikt på skjønnhet. Det er et av Kinas største malerier på papir , med målene 5,5 ganger 9 meter. Maleriet var basert på diktet Ode til snøen av Mao Zedong, og det inngår en transkripsjon av Maos kalligrafi av tittelen.

Arkitektur

Modernisme, kommunisme og historisme preger byggverkene. Den reflekterte utviklingen innen samtidens kinesiske arkitektur, som hadde tatt opp i seg enkelte utenlandske preg. Arkitekturstilen var heftig omdiskutert, og det var også kritikk som gikk ut på at disse mammutprosjektene gikk på bekostning av sårt tiltrengt utbygging og opprusting av vanlige boliger.
Eksempler på moderne arkitektur fikk man særlig tydelig på Arbeiderstadionet, Minzuhotellet og Overseas Chinese Hotel. Stalinistisk arkitektur kom særlig klart til sin rett i Folkets store hall, Det kinesiske nasjonalmuseum og i Militærmuseet. Mer tradisjonelt kinesiske elementer fikk man tydeligst på Beijings jernbanestasjon, Folkeslagenes kulturpalass og Det nasjonale jordbruks utstillingshall.
Jordan Galland

Musikk

Atten år gammel dannet Galland rockegruppa Dopo Yume , som spilte på konsertene sammen med Rufus Wainwright (sønn av kjente Loudon Wainwright III), Cibo Matto, og Phantom Planet. Et senere band, Domino, er signert til Mark Ronsons plateselskap Allido Records. I tillegg har Galland samarbeidet med sin barndomsvenn Sean Lennon, og spilt elektrisk piano på Mark Ronsons album Version.

Film

Gallands kortfilm fra 2005, Smile for the Camera, fikk pris for beste filmhåndverk ved New Yorks uavhengige internasjonale film- og videofestival i 2005. Han regissert, fotograferte og redigerte filmen selv, foruten også å skrive filmmusikken og temasangen sammen med Sean Lennon og Timo Ellis.
En animert musikkvideo for hans band Domino, Green Umbrella, ble vist ved flere filmfestivaler i USA og i Madrid ved Alcine37.
Hans langfilmdebut, Rosencrantz and Guildenstern Are Undead både skrev og regissert han, og den ble filmet i New York i løpet av 2007, men er ennå ikke klargjort og vist.
Hamarkameratene i 2012

Tabellplasseringer etter serierunde

Den 20. september 2012, mellom runde 22 og 23, fikk Hamarkameratene 2 poengs fraktrekk på grunn av negativ egenkapital per 30. juni 2012. fotball.no

Serie

Anders Emil Nedrebø 
      Vegar Bjerke 
    Kristoffer Hagen 
    Tore Andreas Gundersen 
   Truls Jevne Hagen 
  Thomas Lehne Olsen 
  Christer Jensen 
  Håkon Aalmen 
  Ørjan Berg Hansen 
  Oddbjørn Lie 
 Edmir Asani 
 Emil Dahle 
 Gary Hogan 
 Niklas Tilley Solhaug 
 John Anders Rise
 Ivar Rønningen
 

Cupen

Truls Jevne Hagen

Hamarkameratene 2

Reservelaget til Hamarkameratene spilte i 2012 i 3. divisjon fotball for herrer, avdeling 4. Laget endte på en 8.-plass med 28 poeng.
Vega Strike

Vega Strike er et førstepersons romflysimulator for Linux.
Vega Strike er programmert i C, med C++ for OpenGL 3D grafikk og interne skript i Python og XML. Det er utgitt under GNU General Public License versjon 2 eller senere. Vega Strike er fri og åpen kildekode.
Lynsjakk

Lynsjakk er sjakk der spillerne har 10 minutter eller mindre til å utføre alle trekkene sine. Hvis det spilles med bonustid, faller partiet inn under lynsjakkbegrepet hvis grunnbetenkningstiden pluss 60 ganger bonustiden er 10 minutter eller mindre. De vanligste variantene er 5 minutter på hele partiet, eller 3 minutter med 2 sekunder bonus per trekk. For å holde rede på tidsforbruket, bruker spillerne et sjakkur. Lynsjakk er temmelig populært på mange Internett-sjakksider. Fram til 1950-tallet var det vanlig med en variant hvor en klokke ga lyd fra seg hvert 5. eller 10. sekund, og spilleren som var i trekket måtte da umiddelbart utføre trekket sitt. Hurtigsjakk som ikke har så kort betenkningstid.
Den korte betenkningstiden gjør at man har kortere tid på å vurdere hvert enkelt trekk. Dette fører til mer oppjaget spill, særlig når tiden er i ferd med å renne ut. Hvis en spiller bruker opp tiden sin, går seieren til motstanderen, med mindre motstanderen ikke har nok brikker til å vinne spillet. I så fall er resultatet remis. Som i normal sjakk fører også sjakkmatt til vunnet parti. En vanlig regel i lynturneringer er at dersom en spiller gjør et ulovlig trekk, kan motstanderen påpeke det og kreve seieren. Hvis en spiller for eksempel setter sin egen konge i sjakk, kan motstanderen kreve seieren. Det er imidlertid ikke tillatt å slå motstanderens konge, gjør man det kan faktisk spilleren som fikk kongen slått kreve seier på ulovlig trekk.
Elytromena

Utseende

Middelsstore, ovale, høyt hvelvede, halvblanke, mørke bladbiller, gjerne med metallisk glans og guleaktige tegninger. Kroppen er noe pæreformet. Antennene er fortykkede mot spissen, halvparten så lange som kroppen. Pronotum er rundet firkantet, ved roten smalere enn dekkvingene, som er rundede og hvelvede.

Utbredelse

Slekten er utbredt i Sør-Amerika.
Vík í Mýrdal

Vík er en landsby sør på Island, rundt 180 km fra Reykjavík og det bor rundt 300 innbyggere i landsbyen.
Stedet er et viktig service-senter for innbyggerne og turister rundt isbreen Mýrdalsjökull.
Et bemerkelsesverdig landskapstrekk er den flotte svarte stranden, med steinsøylene som blir kalt Reynisdrangar. Disse søylene består av svart basalt, og har blitt formet av havet. Et folkeeventyr beskriver at disse søylene er troll som ble overrasket ute ved daggry. Sjøen rundt dem er voldsom og stormfull, så det er ikke overraskende at det på stranden finnes et monument over sjømenn som forulykket i farvannet. Det amerikanske tidsskriftet Islands Magazine kåret i 1991 stranden til en av de ti vakreste strender på kloden.
Det nærliggende fjellet, Reynisfjall er svært kjent i ornitologiske miljø. Mange fuglearter kan observeres her i løpet av sommeren, spesielt lundefugl. Disse kan også sees på halvøya Dyrhólaey noen kilometer unna.
Landsbyen har også et annet kjennetegn, som kan være til ulempe for besøkende. Risikoen for en regnværsdag her er den største på hele Island.
I nærheten av Vík ble det i 1964 og 1965 skutt opp totalt fire franske rakettsonder, av typen «Dragon», fra en flyttbar oppskytningsplattform. Disse sondene skulle studere Van Allen-beltene.
Vík er også åstedet for det oppdiktede Hanso Foundation sitt Vik Institute, fra TV-serien Lost.

Faren fra Katla

Vík ligger nedstrøms fra Mýrdalsjökull, som selv ligger på toppen av vulkanen Katla. Vulkanen er ikke bare aktiv, men den er også godt på overtid når det gjelder utbrudd. De lokale innbyggerne frykter at et slikt utbrudd kan utløse en enorm flom fra isbreen, som kan være stor nok til å utslette hele landsbyen. Kirken i Vík, som ligger oppe på et høydedrag, er den eneste bygningen det forventes kan overleve en slik flom. Derfor øver beboerne periodisk på å evakuere til kirken, ved første tegn på utbrudd.
Bridgeport Energy kraftverk

Bridgeport Energy kraftverk er et gasskraftverk med integrert oljekraftverk i delstaten Connecticut i USA. Det har en installert produksjonskapasitet på 520 MW, fordelt på 4 turbiner. Dette er delstatens tredje største fossile kraftverk målt etter installert produksjonseffekt. Anlegget ble påbegynt omkring 1995 og stod ferdig i 1999. Brenselkilden er naturgass og olje.
Lindemans legat

Lindmans legat ble opprettet som en stiftelse i 1969 av direktør Trygve Lindeman ved Musikkonservatoriet i Oslo. Stiftelsen ble opprettet som en overgangsordning mellom nedleggelsen av Musikkonservatoriet i 1969 og opprettelsen av Norges musikkhøgskole i 1973.
Etter at Musikkhøgskolen hadde ovetatt undervisningsvirksomheten, beholdt Lindemans legat eiendommen i Nordal Bruns gate 8. Med bakgrunn i leieinntekter og senere salg har stiftelsen forsatt sin virksomhet med å fremme arven etter Lindemanslektens virksomhet, slik det er uttrykt på deres hjemmeside: Sentralt i Lindeman-tradisjonen er at norsk musikk skal ha røtter både i lokal/nasjonal folkelig musikkpraksis og i det som skjer i det internasjonale musikkmiljøet.
Einar Solbu har vært styreleder fra starten i 1969. Styret består ellers av en representant oppnevnt av Musikkhøgskolen og en oppnevnt av Kulturdepartementet.
Siden 1977 har Lindemanprisen vært utdelt årlig til komponister, musikkutøvere og musikkpedagoger som har gjort en betydningsfull innsats i norsk musikkliv. I tillegg har de unges musikpris vært utdelt siden 2001.
Christian IV av Danmark og Norge

Reiser

Christian hadde stor tiltakslyst og dette ga seg blant annet utslag i mange reiser. Han var i Norge mellom 25 og 30 ganger. De fleste av reisene gikk til Oslofjordregionen, Båhuslen og Agder, han var fire ganger i Bergen. Den ene gangen han var innom Bergen var i forbindelse med en reise langs hele den vestlige og nordlige norskekysten helt til Kolahalvøya i 1599. På dette toktet reiste han som Christian Frederiksen.

Byggherre og bygrunnlegger

Selv om hans regjeringstid var preget av militære nederlag og økonomisk tilbakegang, fremstår Christian IV som en av de mest fremtredende, elskede og beundrede konger i Danmark og Norges historie. Det skyldes ikke minst alle byene han anla i sin tid: Christianshavn, Christianstad i Skåne og Christianopel i Blekinge, Glückstadt i Holsten, Christiania (Oslo), Christianssand og Konningsberg (Kongsberg) i Norge. Byene er anlagt etter renessansetidens idealer, hvor gatene ligger vinkelrett mot hverandre. 
I København etterlot han seg mange vakre bygninger som Børsen, Holmens kirke, Rosenborg slott, Regensen, Trinitatis kirke med Rundetårn, som skulle tjene som observatorium, Nyboder, Proviantgården, Tøjhuset og Bryggerhuset. Dessuten bygde han om Frederiksborg slott ved Hillerød til et vakkert renessanseslott. Han var utvilsomt den største byggherre som har vært i Norden.
Christian IV døde 28. februar 1648 på Rosenborg og ble bisatt i Roskilde domkirke. Han ble etterfulgt av sønnen Frederik III.
Søm kirke

Glassmalerier

Glassmaleriene i kirken har gjort den til et utfartsmål. De er laget av Kjell Nupen med tema: «Fra mørke til lys». Maleriet strekker seg fra alteret opp til taket og gjennom hele kirkerommet til inngangsdøren. Også sidevinduene har glassmalerier, til sammen dekker de 90 m².
Manifest senter for samfunnsanalyse

Formål, finansiering og organisering

Ifølge formålsparagrafen skal senteret sette dagsorden i norsk politikk gjennom et kunnskapsbasert, folkelig opplysningsarbeid. Manifest Tankesmie skal dokumentere samfunnsproblemer, analysere årsaker og lansere løsninger som fremmer deltakelse, demokrati og rettferdighet.
Senteret er finansiert gjennom en abonnementsordning. Klubber, fagforeninger, sentrale forbund og sammenslutningene LO og UNIO er abonnenter. I tillegg ga Fagforbundet 500 000 kroner i oppstartsstøtte i 2009.
Tankesmien støtter seg til et fagligpolitisk råd som er valgt av abonnentene.

Virksomhet

Tankesmien publiserer rapporter, notater og pamfletter. Den driver omfattende foredragsvirksomhet og deltar i samfunnsdebatten gjennom massemediene. Manifest Tankesmie arrangerer åpne møter, debatter og Manifest Årskonferanse, som årlig samler rundt 900 deltakere på Sentrum Scene i Oslo. 
Nettidsskriftet Manifest Tidsskrift er en frittstående del av tankesmiens virksomhet. Redaktør er Ellen Engelstad, som driver etter redaktørplakaten.